b'\n_START_ARTICLE_\nLeopard 2\n_START_SECTION_\nTulivoima vihollisen tuhoamiseksi\n_START_PARAGRAPH_\nLeopard 2A4:n p\xc3\xa4\xc3\xa4ase on 120\xc2\xa0mm sile\xc3\xa4putkinen panssarivaunukanuuna Rheinmetall L44. Rihlaamattoman putken etuja ovat suurempi l\xc3\xa4ht\xc3\xb6nopeus ja parempi kulutuskest\xc3\xa4vyys. P\xc3\xa4\xc3\xa4ase ladataan k\xc3\xa4sin, joten k\xc3\xa4yt\xc3\xa4nn\xc3\xb6n tulinopeus riippuu lataajan ammattitaidosta, ollen kuitenkin keskim\xc3\xa4\xc3\xa4rin 4-8 laukausta minuutissa._NEWLINE_Kanuunalla voidaan ampua useita erilaisia 120\xc2\xa0mm ampumatarvikkeita, kuten alikaliiperiset nuoliammukset DM 33 KE, DM 43 AI, DM 53 LKE; sirpaloituvalla kuorella varustettu onteloammus DM 12 MZ sek\xc3\xa4 monik\xc3\xa4ytt\xc3\xb6ammus 120 MP. Alikaliiperisia nuoliammuksia k\xc3\xa4ytet\xc3\xa4\xc3\xa4n ensisijaisesti raskaasti panssaroituihin maaleihin, onteloammusta ja monik\xc3\xa4ytt\xc3\xb6ammusta kevyesti panssaroituihin maaleihin ja el\xc3\xa4v\xc3\xa4\xc3\xa4n kohteeseen. Koulutusk\xc3\xa4ytt\xc3\xb6\xc3\xb6n on lyhyemm\xc3\xa4n kantaman harjoitusammuksia. Kaikki p\xc3\xa4\xc3\xa4aseen laukaukset on varustettu palavalla hylsyll\xc3\xa4, josta j\xc3\xa4\xc3\xa4 j\xc3\xa4ljelle vain ter\xc3\xa4ksinen kantaosa. P\xc3\xa4\xc3\xa4aseelle vaunuun mahtuu 42 laukausta, joista 15 ensimm\xc3\xa4isin\xc3\xa4 k\xc3\xa4ytett\xc3\xa4v\xc3\xa4\xc3\xa4 tornin takaosassa ja loput 27 rungon ammuss\xc3\xa4il\xc3\xb6ss\xc3\xa4. Kanuunan lis\xc3\xa4ksi vaunussa on kaksi MG3-konekiv\xc3\xa4\xc3\xa4ri\xc3\xa4, joista toinen on p\xc3\xa4\xc3\xa4aseen vasemmalla puolella, sen suuntaisesti ampuen ja toinen lataajanluukun kehyksess\xc3\xa4 vaununkatolla. Ensiksi mainittua k\xc3\xa4ytt\xc3\xa4\xc3\xa4 vaunun ampuja, samoilla hallintolaitteilla kuin p\xc3\xa4\xc3\xa4asettakin._NEWLINE_Ammunnanhallintaj\xc3\xa4rjestelm\xc3\xa4 sis\xc3\xa4lt\xc3\xa4\xc3\xa4 ampujan t\xc3\xa4ht\xc3\xa4imen EMES 15 -laser-et\xc3\xa4isyysmittareineen, l\xc3\xa4mp\xc3\xb6t\xc3\xa4ht\xc3\xa4imen, johtajan t\xc3\xa4ht\xc3\xa4imen, hydraulisen vakaimen sek\xc3\xa4 ballistisen laskimen. Leopard 2A4:n katsotaan kykenev\xc3\xa4n osumaan kiinteisiin ja liikkuviin maaleihin eri et\xc3\xa4isyyksilt\xc3\xa4 yht\xc3\xa4 hyvin paikaltaan kuin liikkeest\xc3\xa4kin ja kaikkina vuorokauden aikoina. Mainitun j\xc3\xa4rjestelm\xc3\xa4n my\xc3\xb6t\xc3\xa4 my\xc3\xb6s niin sanottu \xe2\x80\x9dHunter-Killer\xe2\x80\x9d-toiminto on mahdollinen. T\xc3\xa4ll\xc3\xb6in johtaja havaitsee maalin omalla t\xc3\xa4hystyslaitteistollaan, osoittaa sen ampujalle ja t\xc3\xa4m\xc3\xa4n suorittaessa tuliteht\xc3\xa4v\xc3\xa4\xc3\xa4 johtaja hakee jo seuraavaa maalia omalla t\xc3\xa4hystyslaitteistollaan.\n_START_SECTION_\nLiikkuvuus taistelukent\xc3\xa4ll\xc3\xa4\n_START_PARAGRAPH_\nKoska kyseess\xc3\xa4 on varsin raskas laite (taistelumassa 55 tonnia) vaatii sen liikuttelu runsaasti voimaa. Siksi vaunun voimanl\xc3\xa4hteeksi on valittu 1500 hevosvoiman (1\xc2\xa0100 kW) 12-sylinterinen kahdella pakokaasuahtimella ja ahtoilman j\xc3\xa4\xc3\xa4hdytyksell\xc3\xa4 varustettu nelitahtinen dieselmoottori MTU MB 873 Ka 501. T\xc3\xa4m\xc3\xa4n iskutilavuudeltaan miltei 48-litraisen moottorin tehon teloille v\xc3\xa4litt\xc3\xa4\xc3\xa4 RENK HSWL 354 -automaattivaihteisto, jossa on nelj\xc3\xa4 vaihdetta eteenp\xc3\xa4in ja kaksi taaksep\xc3\xa4in. Vaihteita voidaan k\xc3\xa4ytt\xc3\xa4\xc3\xa4 my\xc3\xb6s manuaalisesti, jolloin k\xc3\xa4yt\xc3\xb6ss\xc3\xa4 on vain kolme vaihdetta eteen. Huippunopeus on suurimmillaan 72 km/h ajettaessa eteenp\xc3\xa4in ja 31 km/h peruuttaessa. Polttoainetta vaunu kuluttaa, olosuhteista riippuen, 3\xe2\x80\x9310 litraa/km. T\xc3\xa4ysi polttoainet\xc3\xa4ytt\xc3\xb6, 1160 litraa, mahdollistaa siten noin 500 kilometrin toimintas\xc3\xa4teen. Moottori ja vaihteisto muodostavat yhdess\xc3\xa4 voimalaiteyksik\xc3\xb6n, joka on irrotettavissa ilmanpuhdistimineen, j\xc3\xa4\xc3\xa4hdyttimineen ja muine apulaitteineen noin viidess\xc3\xa4toista minuutissa._NEWLINE_Automaattivaihteisto on varustettu s\xc3\xa4hk\xc3\xb6isesti ohjatulla valitsimella, joka voidaan s\xc3\xa4hk\xc3\xb6j\xc3\xa4rjestelm\xc3\xa4n pett\xc3\xa4ess\xc3\xa4 ohittaa mekaanisella varoj\xc3\xa4rjestelm\xc3\xa4ll\xc3\xa4. Ohjauslaitteen toiminta on tehostettu hydraalisesti, mik\xc3\xa4 auttaa s\xc3\xa4ilytt\xc3\xa4m\xc3\xa4\xc3\xa4n saman ohjaustuntuman kaikissa eri tilanteissa. Jarrulaitteisto on tyypillinen hydrodynaamis-mekaaninen ja se koostuu hydrodynaamiseta hidastimesta ja kahdesta mekaanisesta kitkajarrusta. Jarrupolkimen v\xc3\xa4lityksell\xc3\xa4 ohjataan jarruhydrauliikkaa, joka puolestaan ohjaa jarrukoneistoa jakaen jarrutustehon automaattisesti hydrodynaamisen hidastimen ja kitkajarrun v\xc3\xa4lill\xc3\xa4._NEWLINE_Kannatinlaitteissa on seitsem\xc3\xa4n telapy\xc3\xb6r\xc3\xa4\xc3\xa4 ja nelj\xc3\xa4 yl\xc3\xa4telapy\xc3\xb6r\xc3\xa4\xc3\xa4 kummallakin puolella. Jousitus muodostuu poikittaisista sauvajousista. Telapy\xc3\xb6rist\xc3\xa4 kolme ensimm\xc3\xa4ist\xc3\xa4 ja kaksi viimeist\xc3\xa4 on varustettu iskunvaimentimin. Johtopy\xc3\xb6r\xc3\xa4t ovat edess\xc3\xa4 ja n\xc3\xa4in ollen vetopy\xc3\xb6r\xc3\xa4t takana. Vetopy\xc3\xb6r\xc3\xa4t on sijoitettu siten, ett\xc3\xa4 telaketjut ulottuvat takana vaunun per\xc3\xa4n yli. Pienimmill\xc3\xa4\xc3\xa4n 490\xc2\xa0mm maavara mahdollistaa vaunun liikkumisen rikkonaisessakin maastossa._NEWLINE_Telaketjut koostuvat 82:sta toisiinsa liitetyst\xc3\xa4 telakeng\xc3\xa4st\xc3\xa4, jotka on varustettu kumisin telalapuin. Hankalissa lumiolosuhteissa telalaput voidaan irrottaa ja niiden tilalle asentaa ter\xc3\xa4ksiset kitkapalat. Leopard 2A4 pystyy ylitt\xc3\xa4m\xc3\xa4\xc3\xa4n 1,2 m syv\xc3\xa4n vesist\xc3\xb6n ilman valmisteluja ja jopa nelj\xc3\xa4 metri\xc3\xa4 syv\xc3\xa4n vesist\xc3\xb6n syv\xc3\xa4sukellusvarustein.\n_START_SECTION_\nSuoja vihollisen tulta ja sen vaikutusta vastaan\n_START_PARAGRAPH_\nLiikkeen ohella vaunua suojaa sen panssarointi. Se on rakenteeltaan monikerroksinen, koostuen panssariter\xc3\xa4ksen lis\xc3\xa4ksi muista materiaaleista. Parhaiten suojattuja ovat tornin etuosa sek\xc3\xa4 rungon etuviistopanssari. Lis\xc3\xa4ksi vaunun pohjan muotoilussa on pyritty parhaaseen mahdolliseen suojaan miinoja vastaan._NEWLINE_Mahdollisen l\xc3\xa4p\xc3\xa4isyn varalta miehist\xc3\xb6 on pyritty suojaamaan erilaisilla rakenteellisilla ratkaisuilla, kuten tornissa olevien ampumatarvikkeiden ja hydrauliikan sijoittamisella omiin tiloihinsa. Leopard 2A4:n moottori on suojattu automaattisella palontorjuntaj\xc3\xa4rjestelm\xc3\xa4ll\xc3\xa4: jos moottoritilan l\xc3\xa4mp\xc3\xb6 nousee liian korkeaksi, j\xc3\xa4rjestelm\xc3\xa4 tiivist\xc3\xa4\xc3\xa4 sen ja laukaisee sammutuspullot. Mik\xc3\xa4li sammutus ei toimi automaattisesti, voi my\xc3\xb6s ajaja laukaista sen. Leopardissa on lis\xc3\xa4ksi kaksi k\xc3\xa4sisammutinta, toinen taistelutilassa ja toinen ulkopuolella tornin takalaatikossa. ABC-aseiden vaikutuksilta suojaava j\xc3\xa4rjestelm\xc3\xa4 suodattaa tehokkaasti vaunun sis\xc3\xa4\xc3\xa4n tulevan ilman sek\xc3\xa4 ylipaineistaa vaunun sis\xc3\xa4tilat est\xc3\xa4en n\xc3\xa4in taisteluaineiden tai radioaktiivisten hiukkasten p\xc3\xa4\xc3\xa4syn sis\xc3\xa4\xc3\xa4n._NEWLINE_V\xc3\xa4litt\xc3\xb6m\xc3\xa4\xc3\xa4n suojautumiseen esimerkiksi ohjustulelta vaunussa on suojasavunheitinj\xc3\xa4rjestelm\xc3\xa4, joka koostuu nelj\xc3\xa4st\xc3\xa4 neliputkisesta 76 mm:n heittimest\xc3\xa4, yhteens\xc3\xa4 16 putkesta. Heittimet on sijoitettu tornin molempiin kylkiin, ja niill\xc3\xa4 voidaan muodostaa muutamassa sekunnissa suojasavuverho 50\xe2\x80\x9360 metrin et\xc3\xa4isyydelle vaunusta siihen suuntaan, mihin p\xc3\xa4\xc3\xa4aseen putki osoittaa. Puolet putkista on tornin suuntaisia, puolet muodostavat laukaistaessa kaaren muotoisen verhon vaunun eteen. Ne on mahdollista laukaista yksitellen, viuhkana, tai kaikki kerralla. Tammikuussa ISIS v\xc3\xa4itti tuhonneensa kaksi Turkin Armeijan Leopard 2A4 panssaria panssaritorjuntaohjuksilla l\xc3\xa4hell\xc3\xa4 Al-Bab kaupunkia pohjois Syyriassa.\n_START_SECTION_\nLeopard 2A4-6 Suomessa\n_START_PARAGRAPH_\nSuomen puolustusvoimat hankki vuonna 2003 124 kappaletta Leopard 2A4 -vaunuja korvaamaan ik\xc3\xa4\xc3\xa4ntyneet Neuvostoliitossa valmistetut T-55- ja T-72-vaunut. Leopardit ostettiin k\xc3\xa4ytettyin\xc3\xa4 Saksan ylij\xc3\xa4\xc3\xa4m\xc3\xa4varastosta. Varusmieskoulutus vaunuilla alkoi vuonna 2004. Lis\xc3\xa4ksi tehtiin 15 vaunun lis\xc3\xa4hankinta varaosiksi vuonna 2009. Koulutus tapahtuu Panssariprikaatissa Parolassa. Sodanajan organisaatioissa panssarivaunukomppaniat toimivat osina Mekanisoituja taisteluosastoja sek\xc3\xa4 CV-9030:lla operoivia panssarij\xc3\xa4\xc3\xa4k\xc3\xa4ripataljoonia. Vaikka Leopard 2A4 juontaa juurensa jo parin vuosikymmenen taakse, ovat Suomen hankkimat vaunut Puolustusvoimien johdon mukaan my\xc3\xb6hemm\xc3\xa4ll\xc3\xa4 modernisoinnilla k\xc3\xa4ytt\xc3\xb6kelpoisia viel\xc3\xa4 2020-luvulla._NEWLINE_Vuonna 2014 Suomi teki p\xc3\xa4\xc3\xa4t\xc3\xb6ksen sadan Leopard 2A6 vaunun hankinnasta. Uudet vaunut hankitaan Hollannista ja ne toimitetaan Suomeen vuosien 2015\xe2\x80\x932019 v\xc3\xa4lisen\xc3\xa4 aikana. Kaupan hinta oli noin 200 miljoonaa euroa._NEWLINE_Yksi 2A4 sijoitettiin aseistuksesta ja muusta tekniikasta riisuttuna Valtatie 3:n Parolan liittym\xc3\xa4n ramppiin monumentiksi.'